ניסים ורטה

ניסים ורטה (11 באפריל 1975 – 23 באוגוסט 2023) היה שחקן, במאי, תסריטאי ומפיק קולנוע ותיאטרון ישראלי-חרדי. נחשב לחלוץ בז'אנר סרטי האימה של הקולנוע החרדי.

ביוגרפיה
ורטה נולד לאליהו ומרסל שרה אוארטה, עולים ממרוקו, וגדל ברובע ג' (קריית הרב אברמסקי) באשדוד. למד בישיבה של חסידות לעלוב בבני ברק ובישיבת "פורת יוסף" בירושלים. בצעירותו היה מקורב לרבי מאיר אבוחצירא, רבי שלום כהן, רבי אברהם אבא לייפר, רבי אלתר אלעזר מנחם בידרמן ומאוחר יותר גם לרבי דוד חי אבוחצירא והרב אלימלך בידרמן. במשך מספר שנים היה מתנדב בביקור ילדים חולים במחלקות האונקולוגיות בין השאר במסגרת ארגון "אמנים משמחי לב".

ב-2014 ייסד לצד אסף העצני את "מורשת מכירות פומביות".

בשנותיו האחרונות התעסק לפרנסתו במכירת חפצי יודאיקה עתיקים.

יצירה בימוי ומשחק בקולנוע חרדי 

בתחילת דרכו הוכר ממערכונים וסרטי קומדיה שונים בסדרת סרטי "חבורת בלי שטויות" ("בלי שטויות" ו"בשיא הרצינות", 2003) ו-"בתום לב" (2 חלקים, 2004) בבימויו של יהודה גרובייס. מאוחר יותר שיחק בסרט הדרמה "אין כמו אבא" ובסרט ההמשך "הכי אחי שיש" (2004), ובסרט הראשון בסדרת סרטי ילדים בשם "בערל ושמערל" – כולם לצד שאול חיון. באותן שנים הוכר ורטה גם כאורח בתוכניות אקטואליה, מתוכניות רדיו של קול חי והצגות שונות.

בתחילת שנת 2004 יצר את סרטו הראשון "איזה זלמן זה", סרט קומדיה שזכה לביקורות חיוביות. ורטה גילם את הדמות הראשית ("זלמן") לצד כמה אנשי תעשיית הבידור כקובי סלע, אריאל ברמן, אבי בן ישראל, איציק אשל, שאול חיון ויהודה שוקרון.

לקראת סוף שנת 2004 יצר את הסרט "זעקת הנפטר" הנחשב לסרט האימה החרדי הראשון (המבוסס על עלילת הסרט "החוש השישי"). העלילה הייתה חריגה במושגים החרדיים ועל הדיסק נכתב "מומלץ מגיל 14 בלבד". את הסרט כתב והפיק ורטה שאף שיחק בו בתפקיד ראשי, ובוים על ידי אריאל כהן. בהתייחס לתקציב הדל אמר בראיון לחדשות ערוץ 2: "הסרט הזה נעשה בעשרת אלפים דולר, תן לשפילברג תקציב כזה הוא לא מוציא סרט כזה". הסרט נחל הצלחה בקופות ועל כך תכנן להרחיב את ז'אנר סרטי האימה במגזר ואמר: "יש לי חזון של תעשייה שלמה של סרטי אימה לחרדים".

ב-2005 התחיל לעבוד על יצירת שני סרטי אימה נוספים: "עולם התוהו" (2005) – שבאופן יחסי לקודמו, לא נחל הצלחה משמעותית ו-"תרפים" שלא יצא לאור.

ב-2006 יצר את "עיוורון", סרט דרמה בן 3 חלקים שזכה לביקורות חיוביות. מוטיב חוזר בסרטים "זעקת הנפטר", "עולם התוהו" ו"עיוורון" הוא ליהוק השחקן אבי הורביץ, שבאותה תקופה זכה למספר תפקידים בסרטי קולנוע חרדי, לתפקידים ראשיים או משניים.

ב-2006, גילם את "ניסים" בסדרת הסרטים "העיתון" של יהודה גרובייס, דרמת-מתח בהמשכים, שזכתה להצלחה רבה. באותה שנה חזר לז'אנר סרטי הקומדיה, בסדרת הסרטים "חבורת בלי שטויות" ("בכובד ראש", "בשפה ברורה" ו״ביושר ובכבוד״) לצד שאול חיון.

ב-2007 יצר סרט קומי-עלילתי בשם "דרושים" שקיבל ביקורות מעורבות.

ב-2008 הופיע בתפקיד קמע בסדרת הסרטים המצליחה "נשק שחור", של "האחים כהן וחצי" (אריאל כהן ושחר בן חור).

ב-2010 יצר את "מנעי קולך מבכי", סרט דרמה לנשים שזכה לביקורות חיוביות.

ב-2012 גילם את "יואב" – מפקד טייסת ומפקד בסיס ההכנה המנטלית להתנתקות, בסרט זוהר הרקיע. למפרע, זהו תפקידו האחרון של ורטה בקולנוע.

חיים אישיים
ורטה היה גרוש ואב לבן, התגורר באלעד.

נפטר ב-23 באוגוסט 2023 במרכז הרפואי שיבא, לאחר מאבק שנמשך כשנה ושלושה חודשים במחלת הסרטן. נקבר בבית הקברות "לחיים" באלעד.

פילמוגרפיה

סרטים

תיאטרון

ראו גם 
 קולנוע חרדי

קישורים חיצוניים

 
 
 	
 פחד ברחובות בני ברק: סרטי אימה חרדיים, באתר המולטי יקום של אלי אשד
 טרגדיה: השחקן הישראלי מת מסרטן בגיל 48 בלבד, באתר אייס
 סיפורו של הקולנוען החרדי ר' ניסים ורטה ז"ל שנפטר לאחר מחלה, באתר בחדרי חרדים
 ברוך דיין האמת: נפטר השחקן החרדי ניסים ורטה ז"ל, באתר כיכר השבת
 לאחר מחלה קשה: נפטר השחקן החרדי ניסים ורטה, באתר ערוץ 7
 ברוך דיין האמת: השחקן החרדי הלך לעולמו בגיל 48, באתר סרוגים
 השחקן שכל ילד חרדי מכיר: ניסים ורטה ז”ל נפטר לאחר מחלה קשה, באתר חרדים10

הערות שוליים

אנשי קולנוע ישראלים
במאי קולנוע חרדים ישראלים
במאי קולנוע ישראלים
יהדות חרדית בקולנוע
שחקני קולנוע חרדי
מפיקי קולנוע ישראלים
אנשי עסקים בתחום התקשורת
תסריטאי קולנוע ישראלים
תסריטאי טלוויזיה ישראלים
תסריטאים ישראלים
תסריטאי קולנוע יהודים
תסריטאים יהודים
יוצרי קולנוע חרדי
אלעד: אישים
ישראלים שנולדו ב-1975
ישראלים שנפטרו ב-2023